
Umro je velik fjrvatski pjesnik 

Milan Pavelić 13. sluđenoga 1878. - 14. lipnja 1939. 


Među najveće hrvatske pjesnike novoga do- 
ba svakako treba ubrojiti Milana Pavelića, koji 
je tiho, gotovo neopažerio preminuo 14. lipnja, 
kao što je tiho, skromno, povučeno proživio ži- 
vot svoj. Treba samo otvoriti njegovu najljepšu 
zbirku »Pjesme«, koja je izašla godine 1913., pa 
da te iz svake pjesme te zbirke prožme silna 
pjesnička snaga i da osjetiš svu 
ljepotu pjesništva, koja je u tim 
pjesmama skrivena. Malo ima 
tako divnih pjesama u cijeloj 
hrvatskoj književnosti. Malo 
smo dosad imali tako genijalnih, 
snažnih pjesnika, kakav je bio 
Pavelić. 

On je bio po zvanju svom sve- 
ćenik, a kasnije je (poslije svjet- 
skog rata) stupio u isusovački 
red. Već po toj svojoj Božjoj 
službi on je za pjesme svoje naj- 
više uzimao duhovni sadržaj. 

Ali u tom se on toliko razlikuje 
od sviju hrvatskih duhovnih pje- 
snika, te mu nema premca. U 
hrvatskom duhovnom pjesništvu 
Pavelić je dosegao dosada naj- 
veći stepen, pa je na tom polju 
nesumnjiv prvak. Tu je on stvo- 
rio tako sjajnih, tako veličanstvenih, tako kla- 
sičnih pjesničkih ljepota, da pred njima i onaj, 
tko je daleko od duhovnoga života, ostaje udiv- 
ljen. 

I među hrvatskim katoličkim pjesnicima Milanu 
je Paveliću priznato prvo mjesto. Stariji od nje- 
ga Arnold, Deželić, Šarić, Sabić i Rožić povezali 
su pjesnički izražaj doba, iz kojeg njihovo pje- 
sništvo vuče svoje korijenje, s katoličkim sadr- 
žajem i katoličkim naziranjem na svijet. Onda 
je došao Milan Pavelić, koji je na tim temeljima 
stao da gradi nov pjesnički izražaj i da roni u 
veće pjesničke dubine dočaravajući nam iz njih 
neslućene ljepote. Njemu se pridružio Isidor Po- 
ljak postavivši nove pjesničke ljepote i vred- 
note tik do Pavelićevih. A zatim su slijedili iza 
Pavelića i Poljaka mlađi Đuro Sudeta, Ivo Hor- 
vat, Ivo Lendić, Stjepan Hrastovec, Jeronim Kor- 

ner, Ante Jakšić, Aleksa Kokić sve do najmla- 
đih. Među svim tim predstavnicima hrvatskoga’ 
katol. pjesništva Milan Pavelić je postao cen- 
tralna pojava, koja je povezala stariju hrvatsku 
katoličku pjesničku generaciju s mlađom i koja 
sve do danas nije izgubila svoj utjecaj na kato- 
ličko pjesničko stvaranje kod nas uopće. 

Milan Pavelić dao je hrvat- 
skom narodu svoje pjesme po 
velikom broju listova i časopisa, 
a glavne su mu sabrane u tri 
zbirke: »Iz zakutka« (tiskana g. 
1902.), »Pjesme« (1913.) i »Zvi- 
jezde Srca Isusova« (izdanje 
Društva sv. Jeronima za god. 
1939.). Osim toga mu je Matica 
Hrvatska g. .1937. izdala knjigu 
»Iz duhovne lirike«, u kojoj su 
njegovi prijevodi pjesama od 23 
pjesnika s 8 jezika. Velik broj 
njegovih pjesama nije izašao u 
posebnoj knjizi, pa je baš pred 
svoju smrt bio spremio novu je- 
dnu zbirku pjesama, koju je još 
htio za života vidjeti objeloda- 
njenu, ali mu to nije više bilo 
danp. 

Smrt pjesnika Milana Pavelića 
završila je jedno veliko pjesničko stvaranje, koje 
je za sobom ostavilo duboke brazde u hrvatskoj 
književnosti i hrvatskoj katoličkoj kulturi. 

L>0lje: MILAN PAVELIĆ MEĐU SVEĆENSTVOM POŽEŠKE DOLINE 
Pjesnik je u sredini, desno od njega ravnatelj I. Horat 




f MILAN PAVELIĆ 
13. studenoga 1878. — 14. lipnja 1939. 


Kraj prozora Spjevao MHan Pave/ić 


Sjela večer sa preslicom 
pa sve pređe duge niti, 
mrkom niti sebe kiti, 
dok se posve ne ogrnu 
crnom pređom u noć crnu. 

Već i mjesec zamišljen se seta 
posred jasnih zvjezdani jeh četa, 
što se rede po nebeskom drumu 
kano misli u velikom umu. 

Uza prozor diveći se stojim — 
što u grudma to zadrhta mojim? 
Tajni šapat šušti iz guštara, 
priroda se s Bogom razgovara . . . 

Uza prozor na koljena padam, 
dižem ruke k bistrim miri jadam, 
tako mi je i blago i tijo 
ko anđelak da me ogrlio. 

Sanje moje rasplašene 
skupile se oko mene, 
krpom neba plavetnoga 


skrile oči, što iz kuta 
bol ih u me peri ljuta. 

Živa radost moju dušu budi, 
od čeznuća uzdižu se grudi, 
žarkih riječi šum se srcem prosu, — 
i ja gledam: serafini to su. 

Silnom lađom od snježna biserja 
voze Hrista po moru bezmjerja, 
sijekuć vode svemirovih struja 
s množ vesala — zlatnih aleluja. 

Za lađom se raj vaskolik mota, 
žare zvijezde s nadzemnih krasota, 
višnji himan prostorima leti, 
tko ga čuje, želio bi mrijeti . . . 

Sliko sveta, moja zoro 
sa prozora divne vjere! 

Kroz taj prozor nek trepere 
tvoje zrake u uzu mi, 
dok dan vječni ne došumi! 

(Iz zbirke »Pjesme« g. 1913 .) 


/ ovakvih ima 

Kako Krsto zamišlja bolest raka 


"»Valaj ne ću, meni je ovđi dobro!« 

Krsto se naselio iz Crne Gore pod našu pla- 
ninu. Žena ga zove kući. Krsto se ne da. Kad 
druge nije, pozove ga naš bilježnik preda se, 
pa će mu reći: 

»Krsto! žena i djeca traže, da im se vratiš, 
moraš kući!« 

»Valaj ne ću, meni je ovđi dobro!« 

»E, moraš! Ako ne ćeš drage volje, morat ćeš 
»šupom«!« 

»E, kad ti kažem, da ćeš baš ovđi ostati! Ti 
mene možeš šupirati, ali ćeš ti ja za malo jope 
ovđi osvanuti! Nemere da bidne drugačije, kad 
ja s njima ne mogu. i ne ću!« 

I sve se obistini po riječi gospodina biljež- 
nika! • i 

Ali — i sve se obistini po riječi našega Krste! 
On ga opet pošalje kući, a za par dana »jope« 
je Krsto ovdje! Kad nije druge, dođe i žena s 
njim, ali — ona ne mogaše s njime obastati ni 
ovdje. Vrati se kući i tamo jadna umre. 

Nađe sebi Krsto ovdje djevojku i oženi se 
njome. Živjeli su lijepo sve dotle, dok mu se i 
ova žena ne razboli i umre. Krsto je za njom 
mnogo žalio, jer ju je volio i bila mu je baš po 
volji, ali šta će — Bog je pozva i Krsto osta 
sam! Jednog dana sretoh Krstu i popitah kako 
živi. 

»E, gospo moja, sam sam ti! Sam sa majom 
i unučadi. Sin mi osta u Podgorici, a mi ovđi 
živimo!« 


»A kako žena?« 

»Jadna ti joj majka! Umrla mi! Fbtrdšio sam 
mnogo na ljekarije i volio bi, da sam i devet ii ja- 
da, samo da je živa! Al’ ne dade Bog! A šta li 
se sirota napati! Šta li sam joj po cijeloj ovoj 
planini navatao raka — a ona sve suši, pa peci, 
pa drobi — pa jedi! A sve s onom ljušturom, a 
jope joj ništa ne pomaže!« 

»Pa zašto je trošila rakove?« 

»E, gospo moja, to ti je tako: imala dna ra- 
ka. Zlo se zlim tare i tako i ona trebala da s ra- 
cima protjera raka! Nego, to ti je vako: Kad 
čovjek imade raka, nemere da zna kaki je. Mo- 
re da bidne ženski, a more da bidne muški. Sad 
— da je bio po sreći muški rak — bila bi ga se 
ona riješila, ali po nesreći bio ti je to pravi žen- 
ski rak! 

I sad ti on nju jedi pa je truj, pa je kolji, pa 
je davi — a ona jadna nemere da ga se riješi! A 
i kako će?! Ono ti je bio, kako sam ti kaza — 
pravi pravcati ženski rak; pa taj ti se gad svaki 
mjesec množi, a oni mladi sve dalje rastu, mno- 
že se, pa sve tako redom, dok joj ne iziju 
utrobu i ona morade propasti!« 

»Ta idi Krsto, kakvi ženski rak, da je izjede!« 

»Ma kako nije?! Znam ti ja tačno, kako to 
biva, — pa tako mi i propade! A kako je bila 
dobra! Kako strpeljiva!«, obriše rukavom suze 
i zašuti. Zorka Sever 

tiovela „Obitelji" 


'Ružno dfevofče 


Napisala nara nora 


Marija je došla iz škole, sjela je na niski stol- 
čić kraj peći, stisla se u tamnom kutu i gledala 
u prazninu. Tužno i teško joj je bilo. 

Ipak bi bilo najbolje, da je* ostala u građan- 
skoj školi! Tamo su sve njezine drugarice iz pe- 
tog razreda. Samo Tilda i ona — Marija — po- 
šle su u gimnaziju. Tilda je kćerka liječnika, ide 
kao princesa, a lijepa je kao slika . . . 

A Marija, Marija? . . . Zašto je baš htjela da 
ide u gimnaziju? Neprestano je čula onu dje- 
vojčicu s kavrčastom kosom, kako pripovijeda 
Tildi upirući prstom na Mariju: 

»Molim te, kako je ova došla ovamo? Tko je 
ta ružna djevojka?« 

»To je Marija Smolčeva,« odgovorila je Tilda. 

»Bože moj, nikada još nisam vidjela tako ru- 
žnu djevojku!« 

Mariju je to boljelo, tištilo . . . Dosad joj ni- 
tko nije rekao, da je ružna. Bila je dobra, strp- 
ljiva, vrijedna i vrlo nadarena. Roditelji su joj 
se veselili i nikada nisu govorili o njenim tjele- 
snim nedostacima. U školi je bila najbolja uče- 
nica, a učiteljica ju je stavljala drugima za pri- 
mjer. 

Otac ju je dao dalje u školu samo radi njezine 
velike nadarenosti i marljivosti. Za njega je to 
bila velika žrtva! Bio je zidar, a osim Marije 
bilo je još petero manje djece. Majka je išla u 
dvorim. Jedva se nasmagalo za hranu . . . 

»Kad bi Marija naučila šivati, bilo bi najbolje. 
Za tri godine — i eto bi zarađivala, pa bi nam 
pomogla. Ali Studirati? Zašto da djevojka Stu- 
dira?« gotovo se i srdila majka. No otac je ipak 
pobijedio — i Marija je postala gimnazijalka. 

A prvi dan u gimnaziji donio joj je toliko 
tuge! Ružna je, vrlo ružna . . . 

Ustala je, uzela je malo ogledalo i pažljivo 
se promatrala . . . Da, doista je ružna . . . Velika 
se glava neprirodno ljuljala na tankom vratu; 
usko, mršavo lice s izbočenim ličnim kostima da- 
valo je dojam starog žutog i uvenulog lica. Ve- 
liki jaki zubi svijetlili su se mutnim sjajem iza 
blijedih usana. Crne oči bile su pune tuge. Tamna 
kosa stajala je tijesno priglađena uz glavu. 

»Da, ona je djevojčica imala pravo. Ružna sam, 
vrlo, vrlo ružna,« rekla je s tjeskobom. 

»Ne ću se više nikada pogledati u zrcalo. Učit 
ću i raditi — i ne ću ni misliti na to, kako iz- 
gledam . . .« 

Tako je i bilo . . . 

»Što je s našom Marijom?« govorila bi maj- 
ka. »Prije je bila vesela, igrala se s djecom, pje- 
vala je i smijala se . . . Sada se više ne smije, sva- 
kome se ugiba, i samo nad knjigama sjedi . . . 
Da nije bolesna? . . .« 

»Nemoj se čuditi, ima mnogo učiti, a i bolje 
je, da je ozbiljna,« odgovarao bi otac. 


' Godine su prolazile . . . 

Marija je bila u šestom razredu. Njezine sa- 
učenice i saučenici išli su u plesnu školu, šaputali 


sitne tajne prvih ljubavi, zabavljali se za kra- 
snih večeri u plesnoj dvorani. 

Marija nije išla u plesnu školu. Davala je in- 
strukcije, da zaradi za školarinu. Profesori su je 
preporučivali, jer je učila ustrajno i odlično. 
Roditelji su je hranili, bila im je zato zahvalna. 
Ionako su puno trošili za svoje teške prilike. 
Kako bi mogla ići u plesnu školu? Gdje bi uzela 
za haljinu i — uopće — šta bi tamo radila? Ta- 
ko ružna djevojka ni ne spada u plesnu dvo- 
ranu! 

»Marijo, zašto se ti ljepše ne oblačiš? Znaš, da 
bi bila vrlo zgodna, da nosiš ljepše haljine?« upi- 
tao ju je jednom neki saučenik. 

Pogledala ga je svojim mirnim ozbiljnim oči- 
ma i odgovorila: 

»Imam najljepšu haljinu u razredu, jer sam 
je ja sama zaradila, a mama mi ju je sašila.« 

»Ta tvoja mama krasno šije! Odmah bih dala 
kod nje šivati haljine,« narugala joj se Lena, mo- 
dedama razreda. 

»Samo se ti nemoj rugati, njezina je mama vrlo 
dobra gospođa,« javila se Vjera. Kod njezine je 
majke Marijina mama služila . . . 

Velike, crne Marijine oči počinule su na njoj 
s izrazom zahvalnosti, a usne su zašaptale: 

»Hvala ti mjesto majke.« 


I opet su bježale godine . . . 

Iz klinike profesora doktora Jaroša izlazila 
je njegova lijepa i pristala asistentica Marija 
Smolčeva. Posve se izmijenila. Pet godina je već 
radila sa glasovitim liječnikom i bila je njegova 
desna ruka. Zarađivala je lijepi novac i mogla 
se brinuti za roditelje i za sestrice. 

»Uzimate samo kamate od kapitala, koji ste u 
mene uložili,« govorila je, kad su se roditelji 
ustručavali da uzmu od nje. , 

Izišla je iz klinike na ulicu sa svojim kolegom 
Ivanom.. 

»Smijem li ići s tobom, Marijo?« upita je. 

»Ako hoćeš, možeš, ali znaš, da u mojemu 
društvu nije zabavno.« 

»Dapače — najugodnije mi je u tvome dru- 
štvu!« 

Mahnula je rukom. 

Zašutio je. Znao je, da ona ne voli isprazne 
razgovore. Šutke su hodali jedno kraj drugog. 
U parku su usporili korak. 

Bila je prekrasna ljetna večer. Lišće je pomalo 
žutilo, sretno s krasote ispunjene dužnosti. Sun- 
čane zrake su tiho zlatile vrške stabala. Mir, ra- 
dost i tihana melanholija čekale su na putevima. 
Pred njima je išao jedan zaljubljeni par. 

»Zbilja je ljubav krasna,« rekao je Ivan. »Re- 
ci mi, Marijo, jesi li ti kada koga ljubila?« 

Marija je šutjela. Lako rumenilo zalilo joj je 
lice . . . Što da mu odgovori? Da kaže »ne«? La- 
gala bi. — A da mu prizna, da se zaljubila još 
na sveučilištu i to baš u njega, u Ivana . . .« 

»Ti šutiš? Onda to znači »da«; ljubila si već? 
Reci mi, tko je to bio i zašto ste se razišli?!« pi- 
tao ju je Ivan. 

Marija se nasmijala. Ivan je bio kao zatečen. 
Prvi puta u životu vidio je njezin smijeh. 

»Tko je to bio? Svejedno je,« rekla je mirno. 
»I nismo se razišli, jer se nismo još uopće ni sa- 
stali. On uopće o mojoj ljubavi nije ni znao. Kad 
sam opazila, da se njegova slika šulja u moje 
srce, nakupila sam si toliko posla, da mu zakr- 
čim put. Bilo je to tako smiješno i glupo!« 

»Zar je prava ljubav smiješna i glupa? Zar bi 
bilo smiješno, da sam ja ljubio ili još bolje, da 
ja ljubim?« 

Bilo joj je, kao da se ledena ruka dotakla nje- 
zina srca. 

»Odgovori, reci! Je li to smiješno i glupo, da 
ljubim jedno djevojče, koje je milo, dobro, kra- 
sno. Ima crne oči i tamnu kosu. Reci mi, Marijo, 
da li bi bilo smiješno i glupo, da joj rečem, što 
prema njoj osjećam?« 

Uzeo je nježno njezinu ruku u svoju. Talasi 
neopisive sreće napunili su njezino dobro srce. 
Zaželjela je, da svoju glavu nasloni na njegove 
grudi, da se nježno prisloni k njemu, ali je sa- 
brala svu svoju volju, da ostane hladna. 


ANKETA „ OBITELJ I " 

ŽENI JE NAJBLIŽE ZVANJE MAJKE , UČITE- 
LJICE I LIJEČNICE 
Br. 25. 

Bez sumnje je prvo i najnaravnije žensko zva- 
nje da uzgaja vlastitu djecu. U tome i leži jam- 
stvo, da je žena stvorena za uzgoj mladeži, oso- 
bito ženske. 

Mati se brine i za tjelesno zdravlje svoje dje- 
ce i svih ukućana, pa je prema tome njegovanje 
tuđeg zdravlja, to jest liječničko i slično zvanje, 
također jedno, koje odgovara ženskoj naravi. 
Bolesnik mora imati povjerenja prema liječniku , 
a ovaj treba da razumijeva bolesnika. Zato bi 
svako malo veće mjesto moralo imati liječnicu, 
koja bi žene razumijevala i spram koje bi one 
imale potrebno povjerenje. Taj manjak osjećaju 
žene osobito teško u izvjesnim prilikama. 

Ima još zvanja, koja odgovaraju ženskoj na- 
ravi. Od sviju najuzvišenje je ono, koje je tako 
gorljivo opisano u ovoj anketi pod brojem 3. 
Ali vrlo su rijetke duše, koje se mogu vinuti do 
tolikog stepena nesebične ljubavi spram Boga i 
bližn jega. 

Od tehničkih zvanja ženi sasvim dobro pristaje 
šivanje, pravljenje šešira, pa još mnoga druga, 
koja računaju s nježnošću njene konstrukcije i 
finoćom osjećajne duše. Pa i znanost i umjetnost 
ni jesu joj nepristupačne, ali liječničko, a osobito 
učiteljsko, iza majčinog, najbolje joj pristaju. 

Kao učiteljica slažem se posvema s izjavama 
svoje mlade kolegice. Dodat ću samo, da sam vaz- 
da nastojala držati se zlatne sredine s obzirom 
na strogost u postupku sa djecom, pa ipak se 
bojim , da sam sada prestroga, koliko sam prije 
bila preblaga. Bilo mi je onda i ljepše, ali radila 


»Idi k njoj, pa je upitaj, što će ti odgovoriti.« 
Htjela je da svoju ruku izvuče iz njegove. 

»Imaš pravo, pitat ću je . . . Marijo, ljubim 
te, hoćeš li biti moja žena?« 

»Ja, Ivane?! Pa to nije moguće!« 

»Zašto?« 

». . . Previše sam ružna, a da bih se mogla ko- 
me dopasti.« 

»Ružna? Ti, Marijo? Zato jer se utvaraš, da si 
ružna, htjela bi me odbiti? ... I kada bi zbilja 
bila ružna, volim te takovu, kakova jesi. Ali po- 
gledaj se malo bolje i reci mi iskreno, vidiš li 
pred sobom ružnu djevojku?« 

Marija je pogledala u zrcalo, koje joj je on 
postavio ispred lica. To je bio prvi put iza onih 
gorkih školskih dana, da je vidjela samu sebe u 
ogledalu. Pred sobom je vidjela doista lijepu i 
pristalu djevojku. Njezine crne i velike oči gle- 
dale su začuđeno u to lijepo lice u ogledalu . . . 

»To sam ja?« zašaptala je. — Ljubav je izmije- 
nila izraz njezina lica. Marija se poljepšala. 

»No, je li sada vjeruješ, da te može netko 
ljubiti?« 

»Ja vjerujem samo to, da ja sama smijem 
ljubiti . . .« Priklonila je svoju glavu k njegovim 
ramenima u tihoj i velikoj sreći . . . 


sam većinom s djevojčicama, dok sam sada na 
mješovitoj školi. 

U koliko sam i ja imala razočaranja, bilo je to 
većinom radi toga, što sam se premalo držala Kri- 
stovih načela ljubavi i praštan ja. Premalo sam 
slijedila postupak velikog uzgajatelja Don Bo- 
ska. Žao mi je, što sam više puta učinila baš 
obratno od njega. On je upravo najlošiju mla- 
dež kupio oko sebe, da je popravi, cijeneći u 
svakome od njih dušu krvlju Kristovom otkup- 
ljenu. A ja sve lošije od sebe tjeram, u koliko 
sami ne pobjegnu. — Glavna mi je pogreška, da 
planem, vičem i prenaglo izvršim kaznu. Mnogo 
puta sam se jutrom premišljajući o jučerašnjem 
događaju sjetila boljem načinu postupka prema 
đaku, koji je učinio prekršaj. I sam prekršaj ra- 
zumjela sam puno jasnije slijedećeg jutra, nego 
Ii odmah. Zato ću veće prekršaje sebi pribil ježiti, 
da istom drugog jutra o njima sudim. Bra- 
niti se smije što manje, samo ono, što je zlo ili 
škodi y ali jednom zabranjeno, ne smije se dozvo- 
ljavati, osim u rijetkim iznimkama. Uz vedar mir 
i dosljedan postupak treba pokazati da svako 
dijete tim više volimo što je bjednije i zapušte- 
nije. 

Ali ne smijem prešutjeti, da ima i u mom ži- 
votu časova, kada bih cijeli svijet od milja i sreće 
da zagrlim. To su oni časovi, kad mi djeca naivno 
i povjerljivo kazuju svoje vesele i tužne doživ- 
ljaje. Tada se zajedno s njima radujem, zajedno 
s njima žalostim. Za ove časove dala bih cijeli 
svijet. Duša mi klikće, a usne same šapću: »Zlat- 
ni moji, zlatni moji!« Majke, recite, ni jesu li ove 
radosti slične vašima? Eto, zato mi je učiteljsko 
zvanje uzvišeno i kao stvoreno za ženu. H. K. 

Izvorni roman „Obitelji 


VJEČNA ZARUČNICA 

NAPISALA JAGODA TRUHELKA (Svršetak) 


Taman na rubu između pješčana puta i već 
jako nadolazile Drave leži hrpa bjeline kao krpa 
snijega. Žena krikne i poleti naprvo. A onda — 
sve ostalo učini šuteći i smireno, kao da čitav 
život nije drugo ni radila, nego iz Drave vadila 
utopljenice . . . Treba sve svršiti u miru i tišini, 
neka nitko ne sazna . . . nitko, ini zbog obraza 
ni zbog grijeha . . . 

I uzme dijete svoje na ruke — Bogo moj, 
što je bila laka, kao perce! — Sa dugih se ple- 
tenica cijedila voda kroz čitavi trijem i sobu. 
Položi je na krevet i stane trljati to sitno i lo- 
mno tijelo, tako nježno a vješto, tako neumorno 
i uporno, da je sve stiskala zube, kao da se bori 
s jednom nadzemaljskom silom, koja joj oti- 
mlje dijete, a ona ga ne da, hoće iz svih sila, 
da ga sebi vrati i cvokoćući šapće očenaše skru- 
šeno i pokajnički prekidajući ih muklim vapaji- 
ma: »Ne uzmi je, Gospode! Ne dam Ti je . . . 
Kuku jadnica.« — i dalje trlja, gnjete i bori se 
kao lavica za svoje mladunče . . . 

I uspije majci. Srce Maričino proradi ponovo, 
makar i nije za dugo. Kad je Andrija u sam 
osvit dana došao, dočekao ga je posljednji iz- 
disaj Maričin. 

I dok su zatim njih dvoje redali i namještali 
odar, i tužna mati pod suzama i jaucima te 
ljutim samoprijegorima ispričala svoju krivnju 
proklinjući svoj tvrdi san, da je Andrija nije 
mogao dosta da stiša i miri, vani je duž Dravske 
obale istrčao ustrašeni svijet i očajno gledao u 
tu svoju tako nevjernu vodu, kako im se opet 
jednom prijeti, raste i rasteže i sve bliže stiže, 
da ih otjera ispod trstenih krovova, da im pro- 
ždre dom i utrne ognjišta . . . 

Međutim rijeka, kako je naglo nadošla, tako 
je naglo i stala. Prestala je rasti taman pred 
Lulićkinim pragom. 

Podravina je sada imala opet novo čudo, al 
šta rekoh, baš čudo po izbor i u takom obilju, 
da će se njim hraniti najmanje godinu dana i 
Podravina i čitava varoš, uz vodu, niz vodu. 

Sprovod vječne zaručnice bio je događaj 
prvoga reda. Iz Podravine, otkad stoji, nije još 
krenula ovakva povorka put groblja. Čast kome 
čast. Ljepota, seke moje, baš divna ljepota! Ma- 
rica kao prava zaručnica sva u bijeloj svili s vi- 
jencem i koprenom. Neka joj jadnici, neka se 
barem mrtva nanosi vjenčanog ruha, kad nije 
mogla živa da se u njemu diči. A Lulićka se ba- 
cila u trošak, da se pošteni svijet ipak mora da 
pita — otkuda joj? Nego što je istina, istina je. 
Marica lijepa kao, Bože prosti, svetica. Reko bi 
čovjek i nije mrtvac, leži kao da spava. Čisto 
joj se usnice još rumenile i samo što se ne na- 
smije i progovori. I čak tri zvona i dva popa 
i onoliko svijeća i prave svilene vrpce i cvijeće 


i svijeće, sve bijelo i bijeli sanduk! Ah Isuse moj, 
sve to' zaradili su tanki prstići sirote Marice boc- 
kajući kožu dan za danom i šijući rukavice . . . 
Ama šta ćete, sav taj sjaj ne vraća materi kćer 
jedinicu. Nikada joj nije dosta radila i dosta ju 
je mučila i gonila, da šije i da se grbi nad ne- 
sretnom staljkom od jutra do mraka. Sad ima. 
Uzalud joj kukanje i naricanje. Kasno je ići 
popodne u crkvu . . . 

Tako je išao šapat duž čitave povorke. A bila 
je velika. Sva se Podravina digla, da otprati tu- 
žnu zaručnicu. Odmah iza raskukale matere, 
koju je pratilo crno jato žena, išao Kumandrija, 
visoka prilika muškaračka, koja je nidvisila či- 
tavi sprovod. Sam između samih žena on ništa 
ne vidi i ne čuje, ni za što ne mari, da njega tko 
vidi ili kako se guranjem u rebra upozoravaju 
na njega. Kako? Šta? Zar Kumandrija? No pa 
zar ne znate? Ta bio je s njom zaručen. »Šta 
zar još i to? A joj, jadna ti sam, to bi on zar 
već bio i šesti . . .« 

»Al šta rekoh, seke, jeste V vidjele, što sam ja 
vidjela?« 

I javi se glas tajanstven, uvjerljiv, neodoljiv. 
Sve se glave ukočile od radoznalosti i sklonile 
jedna drugoj kao ovce, kad pada kiša. Sišao ša- 
pat ponovo od usta do usta. U mrtve Marice — 
noge obuvene! U cipele obuvene! U nove nov- 
cate, visoke, od fine bijele kože skrojene, izve- 
zene crnim granama i lozankama, taman ona- 
kove, kakve je imala obrstareva kći na vjenča- 
nju. Je 1’ živ čovjek kada čuo, da se mrtvacu 
noge u cipele obuvaju? I otkuda, pitam ja? No 
pa — valjda ih sašio zaručnik. Pa to je kao ne- 
ka bruka . . . 

»Ne, nije, seke moje,« čuo se skromniji glas 
u tom zboru. »To je baš nešto i lijepo. Kad je 
već bila sva po sebi neobična, neka kao vječna 
zaručnica i put neba pošeta u cipelama.« 

»Fale samo još i rukavice,« našali se netko, 
te se neka i oštra napetost razriješi u potuljenu, 
tužnoveselu smijehu. 

No to još nije bilo sve, što se plelo i mljelo 
oko interesantne pokojnice. Na povratku nakon 
pokopa zaostajali to veći to manji skupovi že- 
na i važno prebirali događaj, skupovi se sti- 
zavali, razilazili i ponovo se stigli. Kadli od 
nekale pala riječ, od koje se već pomalo stišano 
uzbuđenje na novo raspirilo. Ne zna se, tko je 
prvi izustio tu riječ, ali ona je bila tu kao do- 
letjela iz prazna zraka i napunjala grozom slu- 
šačice, koje su lakomo gutale. 

»Štaaa kaže? Da se Marica utopila? Kako? 
Zašto? Nije zar umrla, kako se pristoji čestito- 
me čeljadetu? 1, kažeš, skočila u Dravu? Ajme 
meni, što doživjesmo! Još i to je samo tre- 
balo . . .« 

Ajmekale i pitalo uzbuđeno jato sve upoprije- 
ko, dok se pomalo nije klupko počelo rasplitati, 
pa se saznalo, što se moglo saznati, a u glavnom 
nagađalo i maštalo: Kako je to Maricu — ništa 
manje — nego mjesečina privukla u Dravu. Zar 
ne znate, da mjesečari hodaju po krovovima, pe- 
nju se po drveću, pa zašto da se ne bi zaputili i 
na vodu? A Marica je čitav svoj vijek bila nešto 
ekstra, neobično i čudno. Jeste V kad vidjeli če- 
ljade onako gurava i nakazna tijela s onako 
lijepim licem i upravo vilinskom kosom, a da 
ne spominjem njeno pjevanje? I njene oči, ze- 
lene i zagonetne kao dravska voda, a uz crnu 
kosu? Najstariji ljudi ne pamte, da je u njiho- 
voj sredini uzrasla takva djevojka. A da nije 
mati bila oholica, ne bi je Bog sada pokarao, i 
cura bi bila sretnija. Ovako da Bog sačuva . . . 

Tako je to išlo dalje sve na tanko i dugo i 
još će dalje sa čitavim skupom o vječnoj zaru- 
čnici ostati na dnevnom redu. 

S time bi bila svršena ova jednostavna priča o 
Marici Podravki, da priča nije neko vrijeme 
još sukala žicu na Lulićki i na Kumandriji. Lu- 
lićka, kako je i u redu, nikako da prežali kćer. 
Ona doduše i ne kuka, kako se inače čini. Nje- 
zin se glas uopće više i ne čuje, ni po kući, ni 
izvan nje. A koliko je samo prije znala galamiti. 
Ali makar i preko običaja šutjela, nikome ne 
povjeravala, što joj izjeda dušu, ipak je svijet 
došao na svoj račun i po onome, što se nije kri- 
lo, nego se moglo i htjelo i smjelo sa svih stra- 
na prepričavati i ogovarati, pokuditi pa baš ne- 
kad i pohvaliti. 

Jer Lulićka — što je istina, opet je istina! — - 
zazbilja kaje kćer, baš kako treba i kako je od 
starine običaj, makar sada druga moda vlada, 
i svijet malo haje za stare adete. S velikim za- 
dovoljstvom naročito primalo se, što je Lulićka 
djevojačko ruho svoje jedinice razdavala među 
mlade djevojke, drugarice Maričine i starije i 
mlađe. Razdavala ga upravo nemilice. A što ga 
je samo bilo! Nitko ga ni slutio nije, jer tko je 
Lulićkinom hvalisanju vjerovao? Hvalila se sta- 
ra bogatom opremom, samo da primami za 
svoju kćer prosce. To je bilo svakome jasno. 
A sad iskrsavaju sve na tucete košulje, jastuč- 
nice, ponjave, peškiri sve od čista lanena platna, 
pa noćni zobunci sa »krezlama« i volanima, pa 


Osobito pazite što bolesnik pije! 

Ako Vam je ikako moguće, dajte mu za 
zdravlje i užitak čim češće najbolju pri- 
rodnu mineralnu vodu 

ONU SA CRVENIM SRCIMA. 

Ako sami bolujete ili se ne osjećate dobro, tražite kar- 
tom besplatni kupališni prospekt, u kojem imate i mno- 
ge korisne upute o zdravlju, smrtnosti, debljini, nor- 
malnom porođaju i trudnoći, odnosu visine i težine te 
kalendar do 1980. godine! 

Uprava Radenskog ljekovitoga kupališta 
Slatina Radenci 
(kod Maribora) 


široke bijele suknje sa vezom do polovice, a ve- 
zova na svakom komadu, da je bila milina po- 
gledati. A to zar sve sada za crnu zemlju? I sve 
je raspodijelila tužna mati, a da — donle škrta 
i na svoju imovinu i lakoma žena, nije ni okom 
trenula, ni rukom oklijevala. 

Dolazile čitave povorke djevojaka iz bliza i 
daljega, da s Lulićkom oplakuju smrt svoje dru- 
garice, divne pjevačice, dolazile i djevojčice pa 
i djeca, da iz kuće ribareve ponesu po komad 
djevojačkog ruha iz nevjestičkog sanduka Ma- 
ričina na uspomenu i očenaš za pokoja duši. A 
kad više nije bilo ni košulje ni rupčića, nego sa 
dna sanduka zijevala gola praznina u rascvilje- 
nu mater, prviput izgubi žena držanje i vlast nadi 
sobom. Stane je odjednom strašan jauk i vika na 
uplašene djevojke, što one tu još traže i pošto 
su uopće došle? Drago 1’ im je pljačkati muku 
pokojničinu? 

I sve vičući i lelečući čupala kosu i gonila 
djecu: 

»Nosite se odavle bez traga. Šta ćete mi i tu, 
kad nje više nema.« 

I bez srama i zazora istjera ih sve redom i za- 
ključa vrata iza njih. Ništa nije preostalo od kće- 
rine svojine osim rukavičarske staljke. Nju str- 
pa u sanduk, zaključa bravu, a ključ baci u Dra- 
vu. Neka niko više ne ugleda ovaj zadnji osta- 
tak neprežaljene pokojnice . . . 

Onda poživi dalje, ama ne pitajte kako. Odala 
se piću, sve malo po malo propadala. Klonila 
se ljudi, a ljudi je napuštali jedno po jedno. 
Ostala joj je samo gluha stanarica, koja se po- 
malo oko nje brinula, da baš sasvim ne ogrezne 
u neimaštini i nečistoći. Brinuo se i Kumandrija, 
donoseći joj s njive, što je godina davala, a da- 
vala je sve manje, ko kad je i njemu odjednom 
prestala da daje, kao što je davala još do nedav- 
na. Nijesu prošle tri četiri godine i zakopaše ma- 
ter pored kćeri. Kuća se prodala, veseli Ivo od- 
nio pare, koliko ih već bilo, u svoju novu postoj- 
binu i u Podravini je počela blijedjeti uspomena 
na Lulićku i njenu kćer. 

Tako ostao još Kumandrija, da do kraja do- 
suče priču o vječnoj zaručnici. I on se sve više 
povlačio iz »javnog života«, boravio dane i ljeti 
i zimi u svojoj kolibi na krčevinama, a svoj za- 
nat tjerao i ne tjerao, kad već nije imao čime da 
kupi kruha. Vinograd sve manje nosio; nerodica, 
nehaj, tuča i suša učiniše, da je spao na sve niže 
grane, a od kućice u varoši ni jesi mogao otki- 
dati cigle, da se njima hraniš. Svijet ga je sve 
više zaboravljao i sve manje spominjao. Govo- 
rilo se i o njemu, da se odao piću, makar ga 
nitko nije nikada vidio pijana. 

Sjedio tako dane i mjesece u svom vinogradu, 
sadio lozu, koja mu se više nije dala, hranio se 
onim, što mu je sestra skuhala i do zgode slala 
u zamjenu za vino i voće i ostali smok, koji joj 
je on u cjelini prepuštao, a u ostalom sve se više 
odao samoći. Naučio se, da od života ništa 
više ne traži nego da smireno sjedi pred svojom 
kolibom sate i dane s lulom među zubima, s hol- 
bom vina pokraj sebe i ako je htio naročito da 

Desno: UGODNO JE IZA SVRŠENE ŠKOLSKE GODINE BORAVITI 
U PRIRODI 

praznuje, činio je to u nijemom društvu s onom 
tankom, u modar papir ušivenom bilježnicom, 
prevrtao opreznim prstima požutjele listove 
oglodanih ivica i pravio nekad kao da čita, a i 
nije čitao, samo je tako gledao i ništa naročito 
ni mislio, osim možda na nečije sitne prebijele 
prstiće, koji su prebirali između slova i riječi 
davno ispisanih. Možda se sjetio i Marice, davne 
drugarice mladosti, od koje mu je ostala kao 
jedina uspomena ova plava teka, a darovao mu 
je slučaj, kad ga je Ivo, Lulićkin baštinik bio po- 
zvao, da mu pomogne raskuživati očinski dom. 
Kad je već sve, što je bilo vrednije od materi- 
ne ostavštine, bilo sklonito i strpano u sanduke 
i košare, ponudi starome prijatelju, neka uzme 
od ostalog što hoće za uspomenu. No nije bilo 
ama baš ništa, čega bi se Andriji prohtjelo. Sa- 
mo kad je već za posljednji put htio da ostavi 
ribarev opustjeli dom, zaustavi mu se pogled na 
hrpi krpa i svakojake ropotarije. I tu izviri mo- 
dar krajičak nekakve stvarce, koja mu se učinila 
poznata. Prigne se, digne je, opraši i izgladi i 
ponese prvu i jedinu uspomenu na prošle dane 
i jednu čudnu ljubav, koja to zapravo i nije 
bila, nego nešto mnogo, mnogo ljepše i bolje, 
da za to i nije bilo riječi. I štogod Andriju još 
čekalo u životu, ništa nije doseglo da potamni 
sjaj toga osjećaja, koji se krio u dubini njegove 
duše kao najdragocjenije blago i iz njega se, 
■dok je živio, dizao tamnjan blagoslova i obasja- 



vao njegove dane nenarušivom vedrinom smire- 
nosti i pouzdanja u život, koji je bez svršetka. 
(Svršetak) 


Iz bosanske romantike 

Bosna u slikama 


Nema ni godina dana, što smo 
u »Obitelji« pisali o izložbi mla- 
doga grafičkog umjetnika Vla- 
dimira Pintarića. Ujedno smo 
spomenuli njegov izum »raste- 
rografiju«, koja je na izložbama 
štampe u Parizu i Bostonu ste- 
kla vrijednu ocjenu. Već iza pr- 
ve svoje izložbe štampao je V. 
Pintarić reprezentativni veliki 
album svojih slika iz Bosne. 
Djelo, štampano s velikom po- 
mnjom u rasterografskoj tehni- 
ci samog umjetnika-izumitelja, 
predstavlja neobičan rad naše 
reproduktivne grafike. Ciklički 
album, s uvodom Antuna Šim- 
čika, u prekrasnom omotu, sadr- 
žava divno folklorno blago bo- 
sanske romantike s vitkim mina- 
retima, orijentalnim kupolama, 
čaršijom, drvenim mostovima i 
krovovima, što se prosuše na- 
šom Bosnom sve od Sarajeva, 
Travnika, Jajca, Banja Luke, Bi- 
haća i Mostara. Ti vidljivi spo- 
menici prošlosti odrazili su se 
u duši mladoga hrvatskog umjet- 
nika, koji je sve to osjetio svo- 


jim i u slikarske radove unio 
sav zanos i ljubav mlade duše. 
Bosna je u cjelokupnom djelu 
dobila vrijedan spomenik, koji 
zaslužuje uložene žrtve (stoji 
1000 dinara). Za one, koji ne 
mogu kupiti veliki album, izdao 
je V. Pintarić posebni mali al- 
bum s 25 slika u veličini dopis- 
nice. Slike, štampane također u 
rasterografiji, odlikuju se ja- 
snoćom i mekoćom, koja je 
svojstvena toj posebnoj vrsti 
štampe. Mali album »Bosna« s 
ukusnim ovojem stoji 30 Din. 
Dobije se kod autora (Zaklada 
Tiskare Narodnih Novina, Za- 
greb). 

Ovom zgodom spominjemo i 
to, da se V. Pintarić posvetio 
grafičkoj struci već od djetinj- 
stva. Ono što drugi postignu u 
tehnici tek u kasnijoj dobi, imao 
je on prilike primiti već od 
svog oca Stanislava, koji je baš 

Desno: STANISLAV PINTARIĆ, 
tehnički vođ Zakladne Tiskare Narodnih 
Novina, proslavio je ovih dana 35-godišnjicu 
rada u svom zvanju 


ovih dana proslavio 35-godišnji- 
cu teškog i odgovornog rada u 
tiskarskoj struci. Danas je on 
tehnički vođ Zakladne Tiskare 
Narodnih Novina i odlikuje se 
osobitom spremom i poznava- 
njem svoje struke. Donosimo 
sliku tog vrijednog radnika že- 
leći i ocu i sinu još dug rad i 
sve veći napredak u radu. K. 



Lijepa naša domovina 


Silazak u unutrašnjost zemlje 


Južna obala otoka Hvara, od samog mjesta 
Hvara, pa dalje na istok čini gotovo ravnu crtu, 
koja je tek tu i tamo izrezuckana malim dra- 
gama i zatonima, koje služe kao skloništa ribar- 
skim lađama. Uz samu obalu dalje od mjesta 
Hvara ne nalazi se ni jedno veće ljudsko naselje, 
već su se sva ta mjesta, Sv. Nedilja, Pitavske 
Plaže, Gromin Dolac, povukla više u unutrašnjost, 
da se zaštite od morskog bjesnila za vrijeme 
zimskih mjeseci, kad gotovo neprekidno duva 
jaki jugo. Sama obala je gusto pošumljena me- 
diteranskom florom, pa bor, smreka, maslina 
rastu uz samu obalu, a podalje od obale nalaze 
se ogromni kompleksi zemljišta zasađeni glav- 
nom biljkom — vinovom lozom. 

Ovu čisto mediteransku floru pri moru zamje- 
njuje prema vrhu otoka, gusta makija, koja za- 
kriva slobodan vidik prema pećinama, čije gro- 
made tek na nekim rjeđim mjestima izbijaju. 

GRAPČEVA ŠPILJA 

Manjih špilja i pećina ima na ovom dijelu oto- 
ka Hvara mnogo, ali svakako jedna od najza- 
nimljivijih je bez sumnje Grapčeva špilja 
(u pučkom dijalektu okolnih mjesta zove se 
»Gročina špilj a«), nazvana tako po brdu 
Gradak (Gredak), na kojem se ona i nalazi. Smje- 
štena je na sjeveroistoku od malenog seoceta 
Gromin-Dolca (kod Pitavskih Plaža, s onu stra- 
nu Jelse). 

Sam pristup špilji skopčan je sa teškim i na- 
pornim probijanjem kroz gusto žbunje bodlji- 
kave smreke, po uskom i opasnom puteljku, koji 
vodi od Radonić uvale (nešto malo istočnije od 
Gromin-Dolca) prema sjeveroistoku, a mi smo ga 
prevalili u tri četvrt sata. 

Kad smo napokon umorni i oznojeni stigli 
pred ulaz špilje i okrenuli se prema jugu, pred 
nama je pukao krasan pogled na morsku puči- 



POGLED'S VRHA OTOKA HVARA (U GRMLJU JE SAKRIVEN 
ULAZ U GRAPČEVU ŠPILJU) NA OTOK ŠĆEDRO, KOJI HVARAM 
ZOVU „MAGAREĆE SVEUČILIŠTE« 


Napisao Julije Grabovac 

nu, na koju su kao na neke jastuke polegli otok 
Šćedro, Korčula, a dalje prema zapadu opažali 
su se obrisi Visa. 

Prije svega trebali smo riješiti, kako da uđe- 
mo u špilju, jer je sam ulaz bio zakriven gustim 
granjem manjiga, smreka i ostalog drveća, a na- 
lazi se na zapadnoj strani same pećine. Odstra- 
nivši tu smetnju, ukazao nam se sam ulaz, sači- 



OSTATAK BENEDIKTINSKE CRKVE I SAMOSTANA NA OTOKU 
ŠĆEDRU KOD HVARA 


njen od ogromnih blokova teškoga kamenja, 
nepravilno nabacanog, a toliko je uzak i nizak, 
da čovjek normalne visine može ući samo potr- 
buške. 

Ulazili smo jedan po jedan, i stalno se upozo- 
ravali na čuvanje glave, i kad smo prošli prvi ula- 
zni svod, našli smo se kao u nekom predsoblju. 
Na lijevoj strani predsoblja, kroz prekrasno iz- 
rađeni kameni svod ulazi se u glavnu prostoriju, 
u kojoj caruje vječna tama i vlaga, pa ono malo 
svjetlosti, što smo je imali u predsoblju, nije do- 
stajalo za osvjetljenje čitave špilje. Dok smo se 
brinuli za jače svijetlo, neki od nas sa malim 
džepnim svjetiljkama razišli su se po raznim ku- 
tevima špilje, a mi, koji smo bili pod ulaznim 
svodom, vidjeli smo u daljini malena crvena svi- 
jetla, i čuli mukle glasove, koji su do nas sa- 
blasno dopirali. 

POJAV NEVIĐENE LJEPOTE 

Kad smo zapalili jače svijetlo, pred nama se 
ukazao prekrasan dar prirodne krasote u svoj 
svojoj veličanstvenosti. 

S lijeve i desne strane glavne prostorije nalazi 
se šuma stalagmita i stalaktita, koji se kod ja- 
čeg svijetla džepne lampe prelijevaju u bezbroj 
prekrasnih boja. I nehotice dozivaju se u pamet 
sve bajke, koje ste u djetinjstvu slušali o zača- 
ranim dvorcima. Tu pred nama ističe se siga sli- 
čna lavu u mirnom ležećem stavu, malo podalje 
je tigar u spremanju na skok, dalje opet čovjek. 

napetih mišića u punoj muževnoj snazi, visoko 
uzdignute ^lave i desne ruke. Dojam, koji smo 
pri tom osjetili, bio je doista neopisiv. Kad 
smo bacili pogled preda se, ostali smo za- 
panjeni: Kao neka rijeka, koja nam teče u su- 
sret sa visokog gorskog vrela, prostrla se pred 
nama masa, koju je vječno kapanje vode kroz 
hiljade godina naslagalo. A ta masa nalazi se 
među dvije sige kao među dvije žalobne vrbe 
tužno obješenih grana. Kad smo se malo pri- 
bližili, a oči nam se već priučile na špiljsku tamu, 
opazili smo, da je to prekrasna terasasta gale- 
rija, podignuta na nekoliko katova, izgrađena 
iz samih siga u divnim bojama. 



PREDMETI NAĐENJ U DUBINI OD 2.10 in KOD ULAZA U GLAVNU 
PROSTORIJU (JUGOISTOČNA STRANA) GRAPČEVE ŠPILJE 
NA HVARU 


Prizor pun veličanstvene snage pružio nam se, 
kad se jedan između nas sa upaljenom bakljom, 
uzdignutom nad glavom popeo na najgornji 
kat. U tom momentu nam se činilo, kao da vidi- 
mo američki kip slobode pri ulazu u New-York. 

OSTACI IZ DAVNIH VREMENA 
Ali osim tih prirodnih krasota, krila je ta 
špilja u svojoj utrobi ogromno kulturno-historij- 
sko blago, i mi smo trebali da krampima otkri- 
jemo što ona krije. Dugo smo kopali, jer je špi- 
lja ljubomorno i duboko čuvala svoju tajnu, i 
tek kad smo iskopali jamu duboku 2.10 m, otkrili 
smo u njenoj nutrini fragmente keramičkih po- 
suda, s divnim ornamentima, potpuno sličnim 
onima, koji su se našli kod iskapanja glasovite 
Kamares špilje na otoku Kreti, po naučen jaku 
Evansu. Nakon dugog i temeljitog proučavanja 
svakog pojedinog fragmenta, došli smo do za- 
ključka, da je u t o j špilji pred 3 i više 
hiljada godina prije Krista živio 
čovjek, koji je bio u uskoj kulturnoj vezi s 
tadanjim čovjekom iz Grčke, Italije, Male Azije 
i Egipta. Naša povijest postat će, kad budu svi 
rezultati naših trokratnih iskapanja objavljeni, 
još zanimljivija, a naša kultura prema našim na- 

Desno ; 

SJEVEROISTOČNI DIO UNUTRAŠNJOSTI GRAPČEVE ŠPILJE NA 
HVARU. RUPA, KOJA JE ISKOPANA KOD PRVOG ISKAPANJA, 
VIDI SE PRED VELIKIM STALAGMITOM 


lažima ide još dalje, nego što se do. sada držalo. 
Osim tih keramičkih ostataka, našlo se tu kreme- 
nog oružja i oruđa, fino izrađenih koštanih iga- 
la, a kod zadnjeg iskapanja u srpnju g. 1937., 
našli smo u dubini od 3.10 m krasno izrađeni lik 
(za sada još nepoznate životinje) iz kosti. Da bih 
opravdao, kako su se ti predmeti kroz tako 
dugo vrijeme potpuno sačuvali, moram naglasiti, 
da je zemlja u špilji potpuno suha kao pepeo.. 

NA »MAGAREĆEM SVEUČILIŠTU« 

Osim Grapčeve špilje posjetili smo u svrhu 
naučnog istraživanja i maleni romantični otočić 
Šćedro (tal. Torcola), koji je za vrijeme rimskog 
vladanja/ 7 u našim krajevima igrao naročito va- 
žnu ulogu kao omiljelo ljetovalište bogatih rim- 
skih patricija. Šćedro, na kojemu se danas na- 
lazi samo nekoliko kuća, bogat je rimskim sta- 
rinama, a neistražena njegova nutrina sakriva još. 
mnogo toga u sebi. Kad su težaci saznali, zbog 
čega smo došli na Šćedro, pripovijedali su nam 
i pokazali, kako su pri okopavanju vinograda 
našli razne kamene kipove, posude za vodu i 
ulje, a naročito je zanimljiv rimski mozaik uz 
samo more. Poradi velike plime nismo ga naža- 
lost mogli iskopati. Nalazi se u krasnoj uvalici, 
i vječno mirnoj od morskih valova. I u srednjem 
vijeku igra Šćedro važnu ulogu. Benediktinci su 
na njemu imali svoj samostan i svoju crkvu. Za 
vrijeme mletačke vladavine u našim krajevima 
benediktinski red je ukinut, a samostan i crkva 
podlegli su zubu vremena, ali se još i danas vide 
ostaci te prekrasne crkve, koja je samo djelo- 
mično porušena. 

Danas Hvarani nazivaju Šćedro »Magareće 
sveučilište«, a taj porugljivi naziv dolazi odatle, 
što je još do nedavno na Šćedru bilo mnogo div- 
ljih magaraca, pa su hvarski očevi sinovima,, 
koji su bili vječni studenti, govorili, da će ih po- 
slati na magareće sveučilište tj. na Šćedro. 

Za svakog putnika, koji danas posjeti Šćedro, 
vele, da se dao promovirati za doktora. 

To je samo jedan mali dio svih onih zanimlji- 
vih pojava, kojima obiluje naša mala Dalmacija 
i njeni kroz prošlost proslavljeni otoci, a mnogi 
Hrvat ne zna, kako je bogata poviješću i kultu- 
rom ova naša mala domovina, pa bi bilo potreb- 
no, da je dobro upozna, prije nego počne hva- 
liti tuđe, a po nekom uvriježenom ukusu kuditi 
sve što je domaće. 



Roman „Obitelji 


CRNI DVORAC 


FRANCUSKI NAPISALA M. DE 

Natalija je sjedjela kraj djevojčice i držala 
njezine ručice u svojima te joj pričala s takvom 
dobrotom i ljubaznošću, da se jasno opažao 
trag radosti na iscrpljenom licu male sirotice. 

»Gospođice, uvijek mi je tako lijepo, kad vas 
čujem, gdje mi pričati. Vi imate tako lijep glas 
i tako ste dobri! . . . Htjela bih vas vidjeti sva- 
koga dana . . ., no znam, da je to nemoguće,« 
nadoda s uzdahom mala bolesnica. 

»Nažalost, draga djevojčice! Kad bih mogla, 
rado bih ti posvetila dio svojih dana ... No eto 
se i tvoja majka lijepo brine za tebe; čini se, 
da je previše zabrinuta zbog tebe . . .« 

Bolna sjena prekrije oči Julijane. 

»Oh, da, sirotna majka! Tako joj je žao, što 
me vidi bolesnu!« 

Mršave se ručice sklopiše na pokrivaču, a bo- 
lesnica zatvori oči. No Natalija je opazila, kako 
se nekoliko suza polagano kotrlja niz blijeda 
djevojčina lica. 

»Julijano, dijete moje, šta ti je?« upita Na- 
talija. 

Djevojčica otvori oči, a iz grudiju provali joj 
jecaj. 

»Oh, gospođice! Sjećate li se, u kakvom je 
stanju bila^majka^kad ste zadnji put bili ovdje? 
Onoga sam dana toliko trpjela i odonda mi je 
svakoga dana teže!« 

»Jadno dijete! Ali zašto je ne moliš, da se 
tebi za ljubav odrekne one svoje loše navike?« 

»Molila sam je toliko puta, gospođice! Ona 
uvijek obeća i kroz nekoliko dana se suzdrža- 
va; no malo zatim i opet se opija. A kad se na- 
pije, govori tako neobične stvari! . . . Govori o 
dvorcu Saillesa, o otrovu, o iščezlom dječaku . . 
Bože moj, kako mi je teško, kad je takvu vi- 
dim . . .« 

Djevojčica je jecala i držala glavu među ru- 
kama. Natalija je nastojala da je utješi, pa je 
na koncu i uspjela da zaustavi suze, koje su 
posve izmarale sirotnu bolesnicu. 

»Ne smiješ se tako žalostiti, draga!« reče Na- 
talija brišući djevojčici oči. »Moraš biti mirna i 
sve raditi da ozdraviš. Znaš, kako mi je na srcu 
tvoje zdravlje!« 

Julijana zaniječe glavom i odgovori mirno: 

»Ja ne ću nikad ozdraviti! Iza onog pada osje- 
ćam, da ini je neprestano gore. I da mi nije zbog 
moje jadne majke, bila bih baš presretna, da što 
prije pođem onamo k dobrom Bogu, koji liječi 
svaku bol. No kad mene više ne bude, je li da 
vi ne ćete zapustiti moju jadnu, majku? Molim 
vas, gospođice, dođite katkad k njoj te joj go- 
vorite o dobrom Bogu, jer ga je ona zaboravila 
i više ne vrši nikakve vjerske čine ... I gospo- 
din će Dugand paziti na nju, on je tako dobar! 
Bio je ovdje pred neko vrijeme sa svojim stri- 


LLY - PREVODI ZLATA L. P. 

(Nastavak) 

cem — to vam je stari i strogi gospodin, ali vrlo 
ljubezan. Taj stric se opet svratio k nama jučer 
i to sam, pa je dao majci novaca, da mi nabavi 
potrebnu dobru hranu.« 

Natalija je znala za povratak starog Duganda, 
jer je pred četiri dana gospodin Ravines vrativši 
se iz tvornice i sjedajući za stol rekao: 

»Gospodin Dugand ima goste: došao mu je 
stric.« 

Zatim je starac skupa s nećakom došao da 
posjeti gospođu Ravines. Tada je želio da vidi 
i Nataliju, ali je ona bila nekamo otišla sa svo- 
jom učenicom. Zato je starac rekao, da će se 
zbog nje još jednom navratiti ... To je Natalija 
tumačila kao dobar znak u očekivanju pristan- 
ka na njezine zaruke sa Stanislavom . . . 

No već je bilo kasno. Već se spuštala noć, pa 
se morala oprostiti od male bolesnice. 

Kad je prolazila kroz sobicu, što se nalazila 
ispred one, u kojoj je ležala Julijana, zaustavi 
se, da nešto kaže majci, koja je baš krpala neke 
tralje. 

»Našu djevojčicu nalazim danas nešto bolju!« 

Žena je pogleda, zaklima glavom i odgovori: 

»Jučer, kad je liječnik otišao, imao je lice, 
koje nije mnogo obećavalo . . . Odlazi moja Ju- 
lijana, moje zlato!« 

I govoreći tako spusti na zemlju tralju, koju 
je krpala. Zatim nastavi: 

»A eto, ništa ne mogu učiniti, da je spasim, 
i moram je pustiti da umre . . . Ah, Bog me ka- 
žnjava!« 

I u njezinim očima uperenim u prazninu pro- 
đe sjena divljeg očaja . . . Zatim pograbi Nata- 
lijinu ruku i stisne je te nastavi: 

»Molim vas, recite mi: jesmo li mi katkad ka- 
žnjeni u našim najmilijima?« 

»Jesmo katkad! Ali ako se kajemo, ako na- 
stojimo ispraviti zlo djelo, Bog nam može opro- 
stiti!« 

Žena se uspravi i baci okolo sebe oštri pogled, 
pa reče: 

»Ispraviti? Kako hoćete da ispravim? . . Ona 
je mrtva, a dječak je iščezao ... A onda . . ., kad 
bi one žene doznale, ubile bi me!« 

Odjednom se prekine i pređe rukom preko 
čela. 

»Što ovo govorim? Ne slušajte me; malko sam 
luda, znate . . .« 

U tom času začuju, kako netko kuca na vrati- 
ma. Žena pođe da otvori, i Natalija opazi na 
vratima visoku pojavu Hadrijana Duganda. 

»Ah, gospođica Landies!« reče starac pozdrav- 
ljajući. »Baš sam veseo, da vas ovdje nalazim. 
Bilo mi je vrlo žao, što vas nekidan nisam vidio 
u Crvenoj Pećini.« 

Stisne ruku, koju mu je djevojka pružila, i 
propita se za obitelj Landies. Natalija se zatim 
oprosti, jer se bojala, da je već kasno . . . 

Putem je razmišljala o zadnjim riječima Juli- 
janine majke. Kakav grijeh, kakav zločin tišti 
onu ženu? 

Tako je bila zadubena u te misli, da nije ni 
čula lagane i žurne korake za sobom, pa se sva 
trgnula, kad joj se Stanislav približio i rekao: 

»Gospođice Natalijo, bio bih vrlo zadovoljan, 
kad biste mi dozvolili, da malko razgovaram s 
vama.« 

»Vrlo rado! O čemu se radi?« 

»O našem vjenčanju... Kako valjda znate, 
stric se povratio.« 

»Da! Baš sam ga sada vidjela kod sirotice Vail- 
lant.« 

»Kao što sam se i nadao, on mi daje slobodu, 
da radim što hoću. No moram vas zamoliti, da 
mi dadete još malo vremena, prije nego izvršim 
službenu prosjdbu.« 

Natalija ga čudno i ponešto tjeskobno pogle- 
da. Stanislav se malko prigne, uzme u svoje ru- 
ke jednu od onih njezinih malih i nježnih ru- 
čica te upravi svoj pogled u njezine zjene i reče: 

»Stric mi je otkrio neke stvari, koje mogu 
posvema preokrenuti moju budućnost. Molim 
vas, da budete nepokolebljivi . . . Dogodilo se ne 
znam što, vi jeste i ostajete moja zaručnica. 
Oprostite mi, da sam ovako tajanstven; nadam 
se, da ću ubrzo moći riješiti ovu zagonetku . . .« 

»Ja imam u vas povjerenja!« prekine ga Nata- 
lija. »Čekat ću, koliko budete mislili da je po- 
trebno, i nikada ne ću u vas posumnjati; budite 
uvjereni!« 

»Hvala, Natalijo! Dakle: što skorije! . . . Me- 
đutim mnogo se molite za mene!« 

Prigne se, obaspe cjelovima Natalijinu ruku i 
naglo se udalji pokrajnom stazom. 

Tu je uz put rasla dosta visoka živica. A iza 
te živice čučila je neka žena zamotana u tuniku 
£ i napeto slušala razgovor između Natalije i Sta- 

nislava. Iz očiju, koje su pogledom probijale 
Stanislava Duganda, blistao je divlji plamen... 

Kad je Stanislav došao u tvornicu, pošao je 
L da pregleda neke poslove . . . Nađe se s gospo- 

dinom Halker i gospodinom Ravines, s kojima 
se upustio u razgovore o jednom novom auto- 
mobilskom tipu... Već je bilo dobrano odma- 
klo vrijeme večere, kad se inženjer povratio u 
I svoj stan. 

U blagovaonici, gdje je stol bio pripremljen 
za dvojicu, sjedio je Martin Regent i držao gla- 
vu među rukama. Netom je mladić ušao, Martin 
Regent podigne glavu. 

»Striče, dugo ste me čekali! Morali ste bez 
mene započeti večeru . . .« 

Starac je htio da se tome usprotivi, ali zašuti, 
jer je u taj čas ušla djevojka s jelom. Stanislav 
sjedne za stol, a starac povuče malko na stranu 
svoj tanjur, jer je smatrao, da to nije pravo 
njegovo mjesto. Mladi inženjer ga je morao ne- 
prestano nagovarati, da se prema njemu vlada 
kao i dotad, ali se starac nije mogao otresti 


misli, da mora postojati neka distanca između 
vojvode od Saillesa i njegova sluge. 

»Možete poći, Alfonzino. Kad vas budemo tre- 
bali, pozvat ćemo vas,« reče Stanislav djevojci, 
koja je šetala po sobi da nešto uzme ili premje- 
sti ili da pobriše prašinu sa pokućstva. 

»Razgovarajmo potiše, jer bi nas ona mogla 
iza vrata prisluškivati,« reče Stanislav. »Šta je 
novo? Je li Bertina štogod izlanula?« 

»Zasad nažalost ništa. Mislim, da će to biti 
tvrda kost. Kad sam je zapitao, zašto nije ostala 
u Marsilji, gdje se bila smjestila iza svoga po- 
vratka sa Jave, i zašto je došla ovamo, odgovo- 
rila mi je. — Ne znam ni ja ... Pa to je posve 
naravno, morala sam se vratiti u svoj kraj. A za- 
tim sam se nadala, da će ovdašnji zrak donijeti 
zdravlje mojoj Julijani ... — Ja mislim, da je tu 
ženu ovamo dovukao onaj neshvatljivi nagon, 
koji tjera neke zločince, da se povrate na mjesto, 
gdje su zločin izvršili. No ona se i odviše boji 
onih dviju hijena iz dvorca, a da bi se usudila 
štogod kazati. Međutim vrijeme bježi: siguran 
sam, da barunica van Hottem nešto sumnja, kad 
je zapazila sličnost između tebe i pokojnog go- 
spodina oca... Klaudije, onaj pošteni seljak, 
koji mi vjerno služi i kojega sam ovih dana opet 
vidio, rekao mi je, da ona djevojka sa Jave po 
čitave dane luta šumama, kao da nešto traži ili 
uhodi. Sigurno paze na vas, gospodine vojvodo. 
Ja vas ne ću pustiti s vida ni jedan čas, niti po 
danu niti po noći, ali se i vi čuvajte! One žene 
sada igraju svoju posljednju kartu, te su u sta- 
nju da učine sve, samo da ne izgube igru. Spre- 
mne su da zauvijek odstrane sablast Gislana 
Vaulan, koja ih progoni i neobično plaši.« 

»A zar se vi ne bojite, da i vas prepoznaju?« 

»Ne! Baš sam htio da to ispitam, pa sam pošao 
u kuću Klaudija. Nisam mu otkrio svoje ime, 
nego sam dugo s njime razgovarao. Kad sam mu 
kasnije rekao, tko sam, uvjeravao me je, da u 
meni sijedom starcu nikad ne bi bio prepoznao 
onog zdravog i snažnog čovjeka, kojemu je po- 
mogao kod bijega. S te 
strane sam dakle posve 
miran. Brigu mi zadaje 
jedino Bertinina šutnja.« 

Nasloni glavu među 
ruke i zaveze se u dubo- 
ke misli. Naprama njemu 
nalazio se Stanislav i 
rastreseno se igrao dr- 
škom od noža. 

»Danas sam susreo 
gospođicu Landies; rekla 
mi je, da vas je vidjela,« 
reče mladić iza odulje 
šutnje. 

»Jest; kod Bertine! Je- 
ste li joj rekli, gospodi- 
ne vojvodo, kako stoje 
stvari?« 


»Ne, nisam joj rekao 
baš ništa, moj dragi 


da se stalno upozorava ne »Bayer«-ov 
križ ne Aspirin tabletama? 
Da, jer se stalno pojavljuju patvorine, 
sa željom da iskoriste svjetski gla* 
Aspirin tableta. 

ASPI Rl N 

TABLETE 

Oglas teg* pod S. brojem 32608 od 8. XI. 193* | 



KONAC POLUGODIŠTA 

Završuje se ovim brojem, pa molimo sve naše pret- 
platnike, da čekom, koji prilažemo ovom broju, uplate 
pretplatu za novo polugodište i eventualni zaostatak od 
prošlog polugodišta. Unaprijed zahvaljujemo moleći sve, 
da ostanu i dalje vjerni našem listu i da ga svakom pri- 
likom preporuče medu svojim poznatima. Roman »Vje- 
čna zaručnica« od Jagode Truhelke završuje se u ovom 
broju, a u slijedećem broju počinje izlaziti novi, nada 
sve zanimljivi roman »Hitac u tami« od Ane Hru- 
ške. Taj roman i mnogo drugog odabranog sadržaja 
učinit će, da će svi »Obitelj« s još većom zanimljivošću 
čitati. Treba joj samo pribaviti novih pretplatnika. To 
molimo sve prijatelje i prijateljice »Obitelji«. 


striče. Razmišljajući o tome pomislio sam, da ta 
jadna djevojka ima dosta vlastitih briga, pa ne 
bi bilo dobro, da joj govorim o opasnostima, 
koje mi prijete. Jedino sam joj kazao, da se 
jedna velika promjena ima dogoditi u mome ži- 
votu, te da mi to priječi da odmah sada zapro- 
sim njezinu ruku. No ipak sam nadodao, da će 
iona u svakom slučaju ostati moja zaručnica. 
Ona nije htjela ništa ispitivati, nego se posve po- 
uzdala u moje riječi.« 

»Htio bih je vidjeti, da se ne pouzda!« reče 
starac takvim prijetećim glasom, da je Stanislav 
udario u smijeh. »Već je odavna mogla upo- 
znati tvoje odlike i uvjeriti se, da čovjek kao 
što si ti — nikada ne promijeni zadanu riječ . . . 


Ta je djevojka doista rođena pod sretnom zvi- 
jezdom! ... No molim vas, gospodine vojvodo, 
budite razboriti i pazite na one hijene; za njih 
jedna smrt više ne znači mnogo!« 

* 

Dok su se Stanislav i Martin tako razgova- 
rali, barunica van Hottem izlazila je sa svojim 
sinom iz blagovaonice u dvorcu Saillesa i kre- 
nula u odaju, gdje je obično provodila veći dio 
dana. 

Njezino zdravlje, koje ju je dotad dobro slu- 
žilo, odjednom se pogoršalo. A toga je dana bila 
tako rastresena i tako zamišljena, da je to i sam 
njezin sin Petar opazio te je zapitao, spuštajući 
se u udobni naslonjač: 

»Što ti je, mamice?« 

»Ništa, dragi sine,« odgovori barunica s obi- 
čnim mirom. 

»A ipak si nekako čudna. I ja se sve pitam, šta 
bi te moglo mučiti? ... Ja sam neizmjerno bo- 
gat, uživam izvrsno zdravlje, a doskora ću za- 
prositi ruku lijepe Šarlote Ravines, jer si mogu 
priuštiti luksus, da se oženim lijepom ženom, 
koja je međutim toliko imućna, da će moći pla- 
ćati svoje luksuse . . . Zato se i pitam, mamice, 
što te još može mučiti i tjerati te u takvu tugu i 
žalost. Kad te takvu vidim, skoro bih rekao, da 
ti se prikazala sablast maloga Gislana . . .« 

(Nastavit će se.) 


Za našu pozornicu 


Pjesme za javne priredbe 


Društvena sijela i priredbe 
mnogobrojne su kod nas tokom 
godine, a priređivači redovito 
muče muku, gdje da nađu zgo- 
dnu i doličnu građu za takve 
nastupe. 

Naročiti rutiner za organizo- 
vanje raznih sijela, predstava i 
svečanosti, u Zagrebu je Msgr. 
dr. Kamilo D o č k a 1, dugogo- 
dišnji predsjednik »Katol. Ka- 
sina« i vođa omladinskih udru- 
ženja. Kroz njegove su ruke 
. prošli bezbrojni tekstovi prera- 
đeni, prevedeni i izvorni, a pri- 
gode ga navele da i sam prevo- 
di, prerađuje i stvara. Na njega 
se također, trajno obraćaju s 
raznih strana, da savjetuje i 
dadne koju točku za program. 
Da uštedi prepisivanje, Msgr. 
dr Dočkal pristao je, te je u 
malenom broju istisaka dao da 
se tiskaju neke njegove naj- 
uspjelije stvari. 

»Duhovne pjesme za 
svečane nastupe u katol. udru- 
ženjima« naslov je zbirci, koja 


je izašla u nakladi »Narodne 
Prosvjete« u Zagrebu (Kap- 
tol 29), i ma da broji 80 str. ve- 
ćeg formata, cijena joj je sa- 
mo 15 Din. 

Građa je tu redom ova: 

»Pean jedinstva Kristove Cr- 
kve«. Taj se slavopjev može iz- 
vesti ili kao obična recitacija po 
jednom deklamatoru, ili kao 
igra i skupna deklamacija. (Na 
kraju su knjige upute za ovu i 
ostale pjesme, kako autor za- 
mišlja, da bi ih valjalo izvoditi.) 

»Polihimnija sveta« oda je 
crkvenoj pjesmi. I ta pjesma 
može biti samo recitirana, ali se 
od nje može načiniti literarna 
montaža s pjevanjem i glu- 
mom. 

»Pjesma križu« je deklama- 
cija. 

»Zdravo Marijo« recitacija je 
za govorni zbor. 

»Na brdu svetom« prigodnica 
je u čast blaženom Hrvatu Ni- 


koli Taviliću. Može je krasno- 
sloviti pojedinac, a može se 
upotrijebiti i kao govorni zbor. 

»Zlatni časovi djeteta Mari- 
jina« jest svečana igra u sedam 
kratkih živih slika s glazbom i 
govorom 7 deklamatorica. Pre- 
dočuju se tu časovi pobožnosti 
rada, radosti, borbi, patnja... 
mlade djevojke, koja je kon- 
greganistica, pa je to zgodna 
točka za priredbe djevojačkih 
i ženskih Marijinih Kongrega- 
cija. 

»Bojovnici Božji« hrvatska je 
svečana igra za omladince pre- 
ma njemačkom pjesniku i pis- 
cu L. H u g i n u, a izvodi se kao 
deklamacija i govorni zbor me- 
lodramatski. 

Ovih osam prinosa za naša 
sijela i priredbe dolazi vrlo do- 
bro, jer je izbor takve građe 
u nas još uvijek veoma malen, 
a nažalost i ispod razine, koju 
bi mogli već dati hrvatski kato- 
lički književnici. Dr V. D. 

Narodni običaj o Ivanjdanu 


Među hrvatskim narodnim obi- 
čajima, koji postoje o Ivanj-da- 
nu,‘ zanimljiv je i običaj, koji 
se je vršio u okolici Vrbovca 
(kraj Križevaca), a poznat je bio 
pod imenom »Krijesnice«. Samo 
ime dobio je taj narodni običaj 
po -djevojkama, koje su ga vr- 
šile na sam dan Sv. Ivana Kr- 
stitelja. Te su djevojke (obi- 
čno njih četiri) nazivali »krije- 
snice«. Ne zna se, kako su one 
dobile to ime t. j., da li je ono 
bilo u vezi s ivanjskim krijesom, 
ili s riječju kriješ, koja označuje 
i ljetni solsticij po praslaven- 
skim izvorima te riječi, a po ko- 
joj je poslije i sama ivanjska 
vatra dobila ime kriješ. Običaj 
»krijesnica« živio je u Vrbov- 
cu sve do pred 30 — 40 godina, 
te ga se mnogi stariji ljudi još 
i danas živo sjećaju. 

»Krijesnice« su vršile svoje op- 
hode na sam Ivanj-dan. Već du- 
lje vremena pred dan Ivana Kr- 
stitelja počele su pripreme za taj 
narodni običaj. Određene dje- 
vojke za »krijesnice« uređivale 
su svoju narodnu nošnju za taj 
ophod, odabirale su momke, ko- 
ji će ići s njima, da kupe daro- 
ve, što će ih one dobiti i slično. 

Kad je došao dan Ivana Krsti- 
telja, sve su pripreme bile zavr- 
šene i »krijesnice« su već rano 
ujutro pošle iz svoga sela u 
pratnji dvaju momaka, koji su 
sobom nosili košaru, što su je 
sami ispleli, ponajčešće od ogu- 
ljenih ljeskovih šiba, a koja im 
je služila za spremanje darova, 
pa su se stoga ti pratioci »krije- 
snica« i nazivali p o b i r a č i 
(u nekim krajevima su ih zvali 
kresničari). 

»Krijesnice« su bile obično če- 
tiri odrasle djevojke, koje su bi- 
le obučene u staru vrbovačku 
narodnu nošnju, te su izgledale 
ovako: na sebi su imale »n aro- 
zanu« odjeću, koja seje 
sastojala od oplećja izvezenog 
bijelim vezom i narodnim boja- 
ma, te kačkanjem i šupljikanjem. 
Zatim je dolazila rubača s mo- 
tivima navezenom utkanicom. 
Isto je takva bila i pregača. 
Preko oplećja imale su djevoj- 
ke prslučić iz crne čohe, sav iz- 


Krijesnice 

vezen srebrnim i crvenim gaj- 
tanima. Na glavi su imale pocu- 
licu, iskićenu srebrnim »šikom«, 
vrpcama, »mrazom« i »kralu- 
šem«. Oko vrata su imale »loj- 
trice« (u obliku ljestvica pore- 
dane »perle«). Obuvene bijahu 
u opanke. Među spuštene plete- 
nice bijaše upleteno cvijeće. Niz 
leđa visile su joj šarene papir- 
ne trake također u obliku cvije- 
ća, koje je vjerojatno imalo ta- 
kve »krijesnice« sačuvati od ra- 
zličitih bolesti. Cvijećem su »kri- 
jesnice« ovjenčale i glavu. Još 
su te »krijesnice« imale za pa- 
šom utaknute svilene rupce. 

Momci su također bili obuče- 
ni u narodna odijela: na glavi 
su imali široki crni šešir, dok im 
je košulja (rubača) bila od debe- 
loga domaćeg bijeloga platna. 
Rukavi na košulji bili su dosta 
široki, a na kraju nisu imali du- 
gmeta, nego t. zv. kukmicu, vu- 
nenu obojenu vrpcu. Sva je ko- 
šulja bila naborana (»naroza- 
na«), a ovratnik je također bio 
zatvoren »kukmicom«. 

Momak je nosio i široke ga- 
će od domaćega platna; noga- 
vice su završavale »frandžama«. 
Na nogama je imao čizme, naj- 
češće od crne kože, koja je bila 
naborana. Košulju je momak 
opasao širokim kožnim poja- 
som, koji je straga po sebi imao 
žuta dugmeta, a s lijeve je stra- 
ne na pojasu visjela duhankesa, 
opšivena kožom različite boje. 
Preko košulje obukao je momak 
prsluk od crvenoga sukna, koji 
je bio opšiven crnim gajtanima. 
Sprijeda su na prsluku bila svi- 
jetla dugmeta. 

Tako obučeni otputili su se 
četiri djevojke i dva momka, ili 
»krijesnice« i »pobirači« na 
Ivanj-dan od kuće do kuće, od 
sela do sela. Došli bi tako pred 
kućni prag (stare su kuće imale 
dosta uzdignute pragove), pa bi 
djevojke počele pjevati različite 
prigodne pjesme, i to tako, da 
su najprije dvije djevojke po- 
čele pjevati jedan stih, a onda 
su druge dvije nastavile pjevati 
drugi stih, a nakon toga su sve 
nastavile pjevati pripjev, i tako 
se je to nastavljalo do kraja. 


Napisao Vi lim Peroš 

U tim prigodnim pjesmama 
razabiru se uglavnom četiri di- 
jela: prvo »krijesnice« nazivlju 
gospodaru kuć^JBogakao poz- 
drav, zatim izražavaju želju, da 
mu Bog poveća i uzdrži gospo- 
darstvo, a onda opominju gospo- 
dara, da ih ne pusti dugo čeka- 
ti, te mu žele zdralje, a na krn- 
ju — dobe li kakav dar — za- 
hvaljuju »stari majki« (govore- 
ći joj, iz štovanja, u pluralu) na 
daru. Jednu takvu prigodnu pje- 
smu iz Vrbovca donosi i M. Ga- 
vazzi u svojoj knjizi »Godina da- 
na hrvatskih nar. običaja«, a 
glasi ovako: 

»Falen bodi Jezuš Kristuš! 

Tiha .hej leta, lepo je Bog dat! 

Bog pomagaj tomu stanju, 

Tomu stanju, gospodaru, 

Gospodaru, se družine, 

Se družine po se hiže, 

Od najvekšega 
Do najmenšega 
Rodilo vam pole žitkom — 

Šaka laća (vlat) pol vaganca! 

Rodila vam gora (vinograd) z vinom, 
Šaka loza pol vederca! 

Rodila vam loga ' (lug) žirom — 

Šaka grana pol vagana! 

Ne dršte nas totu doge, 

Tu je blaca do kolenca, 

Belem volem do jermenca, 

Šarem kravam do vimenca, 

Vranem konjom do strumenca! 

Mi idemo prašnim potom, 

Prašnim potom, tamnim logom, 
Ostale vam totu zdravje, 

Vam na domu, nam na potu!« 

Kad djevojke »krijesnice« do- 
be darove, koje »pobirači« sta- 
ve u košare, onda one zahvalju- 
ju: »Lepa fala stari majki, — 
ki su dare daruvali. — Mi njim 
fali, Bog jim plati. — I današnji 
godenjak sveti Ivan!« — Nave- 
čer su svi priredili od sakuplje- 
nih darova večeru, a što bi osta- 
lo, to bi zajednički podijelili. 


Najljepšu knjigu o narodnim 
običajima kroz cijelu godinu 
(s pjevanjem u notama od dra 
Božidara Širole) napisao je dr 
Veli mir Deželić sin. Za vas ta 
knjiga — »K o 1 e d e« — stoji 
samo Din 8 . — . Dobije se i kod 
uprave »Obitelji«. 

z -A- DOB R E D O M A. ĆICE 


Dob ar tek 

Juha od piva. Kuhaj 1 litru piva i 
skidaj odozgo pjenu, koja se pravi 
na površini. Zamuti u vrhnju 4 do 5 
žumanjka, dodaj po prilici 3 varjače 
brašna i uspi u pivo, koje se kuha. 
Dodaj i malo limunove kore i šeće- 
ra. S juhom ponudi pržene kocke 
od žemlje. 

Umak od celera. Načini svijetli za- 
pržak, skuhaj u juhi komad celera, 
zgnječi ga, pomiješaj s malo masla- 
ca i dodaj zelenog peršina u umak. 

Gljive s čvarcima. Nareži gljive i 
skuhaj ih u slanoj vodi s kimom, 
ocijedi i nasjeckaj sitno sa zelenim 
peršinom. Onda ih pomiješaj s čvar- 
cima, dodaj malo grisa i uspi u na- 


Kuhinjski kalendar 

Lipanj 

Utorak 

27 

Objed: Juha od kiselice. Pirjane 
korabice s krumpirima. Savijača sa 
sirom. 

Večera: Kiselo mlijeko s kru- 
hom. 

Srijeda 

28 

Objed: Juha od celera. Okruglji- 
ce s trešnjama. 

Večera: Hrenovke s hrenom. 

Četvrtak 

29 

Objed: Juha od karfiola. Peče- 
no punjeno pile s krumpirima i sala- 
tom. Kolač s jagodama. 

Večera: Rižoto. 

Petak 

30 

Objed: Paprikaš od krumpira. 

Drobljenac s kompotom od višanja. 
Večera: Cvjetača s jajima. 

Srpanj 

Subota 

1 

Objed: Juha od kosti s rižom. 
Pržolice s lukom. Ribiz. 

Večera: Gljive s čvarcima. 

Nedjelja 

2 

0 b j e d: Govedska juha s okrugli- 
cama od jetara. Govedina s umakom 
od celera i obložena zelenjem. Pu- 
ding od višanja. 

Večera: Moždani s volovskim 
očima. 

Ponedj. 

3 

Objed: Juha od vrganja. Đuveđe. 
Večera: Burek. (Cezner-Andrić 
»Domaćica u kuhinji« str. 36.) 

Utorak ' 

4 

Objed: Juha od mrkve. Varivo 
od mahuna. Bazlamača. 

Večera: Pirjana teleća jetra s 
rižom. 

Srijeda 

5 

Objed: Juha od krumpira. Okru- 
gljice s vdšnjama. 

V ečera: Krumpir sa sirom. 

Četvrtak 

6 

Objed: Juha od piva. Gulaš s 
mahunama. (Ćezner-Anđrić »Doma- 
ćica u kuhinji« str. 28.). 

V e cera: Topla salata s čvarcima. 


mašćenu šerpu, zalij preko vrha ja- 
jima, koje si razmutila u mlijeku, 
poškropi mašću i peci u pečenjari. 
Kad je mlijeko ukuhano, pospi odo- 
zgo žemljinim mrvicama. 

Puding od višanja. Miješaj 12 dkg 
maslaca, da se zapjeni, s 20 dkg še- 
ćera te dodavaj pomalo 10 dkg mrvi- 
ca od kruha, malo cimeta i limunove 
kore, a onda primiješaj K kg viša- 
nja, iz kojih si povadila koštice, i 
tvrdi snijeg od 6 bjelanjaka. Sve 
uspi u namašćeni oblik za naduvak, 
zatvori i kuhaj u pari 40 minuta. 
Kad je puding gotov, prelij ga crve- 
nim vinom i brzo nosi na stol. S. A. 

Kućni savjeti 

Da platneni ogrtač ne propusti 
vodu. Da obični, lagani ljetni ogrtač 
ne propusti vodu, treba s njime uči- 
niti ovako: Uzet ćemo stearinsku svi- 
jeću, te ćemo s njom dobro natrti 
cio ogrtač s obje strane. Zatim ćemo 
ga izglačati s vrućim glačalom. Ako 
ga nijesmo svuda dobro natrli svije- 
ćom, onda će na nenatrtom mjestu 
propuštati vodu, dok na dobro natr- 
tim mjestima ne će. 

Kako se čisti krzno? Krzno, koje se 
dugo nosi, s vremenom se slijepi ili 
oslabi te postane neugledno. Takvo 
krzno moramo očistiti. Za čišćenje se 
uzima piljevina, nakvašena vodom; 
ili još bolje benzinom, jer od benzi- 
na postaje krzno sjajnije. Tako na- 
močenom piljevinom natire se krzno 
sve dotle, dok se s njega ne ukloni 
sva mast, ili zamazani dijelovi. Iza 
toga mora se još jednoč istrti či- 
stom piljevinom, kojoj smo prido- 
dali malo navodjene octene kiseline. 
Uslijed tog čišćenja postane krzno 
sjajno, kao da je novo. Sad se sa dva 
štapa dobro izlupa, da iz njeg ispane 
i posljednja mrvica piljevine. Za taj 
se posao upotrebljava piljevina od 
tvrdog drveta. Ovako se očisti sva- 
ko krzno osim bijeloga. 

Zamazano uže. Uže, na kojem su- 
šimo rublje, treba prije negoli ćemo 
na nj objesiti mokro rublje, dobro 
istrti mokrom krpom. Nu ako je ja- 
če zamazano, onda ćemo ga najpri- 
je u toploj vodi oprati grubom ke- 
fom, onom za ribanje podova. 

Čišćenje i popravak pozlaćenih 
okvira. Da pozlaćeni okviri na slika- 
ma ili ogledalima postanu opet či- 
sti i svijetli, treba raditi ovako: Naj- 
prije operi okvir vinskim octom, a 
poslije toga istari ga crvenim lukom. 
Razreži glavicu luka po sredini, a 
londa sa razrezanim dijelom istari 
okvir. Napokon istari okvir mekom 


IVAN GAŠPARIĆ 

KLOBUČAR 

ZAGREB, Maksimirska 54 

Prodaja i vlastita izradba svih vrsti 
muških i ženskih šešira i kapa. 
Primaju se popravci uz vrlo solidne 
cijene. 

Preporučam se cij. mušterijama. 

krpom. Ako je od okvira otpao koji 
komadić, a ti ispuni prazno mjesto 
kitom; a preko njega prevuci po- 
zlatom, ili pospi zlatnim praškom. 

Da emaljirano posuđe postane svi- 
jetlo. U tri litre vode uspi punu obi- 
čnu žlicu pepela i isto toliko klorova 
vapna. Sve to dobro izmiješaj, nalij 
u potamnjeli lonac i stavi na vatru, 
da se ugrije. Poslije jednog sata oci- 
jedi lukšiju u posebnu posudu. Njom 
operi emaljirano posuđe, pa će biti 
svijetlo kao novo. 

Da lončarsko posuđe bude trajnije. 
Ima domaćica koje puno više vole 
lončarsko posuđe od onog kovnog. 
Ali lončarsko posuđe na žalost ne 
traje dugo, jer se lako razbije. Nu da 
bude čvršće i trajnije, učinit ćemo s 
njim ovako: Prije upotrebe, dok je 
još posve novo, uspi u posudu hlad- 
nu vodu. Stavi na štednjak, da se vo- 
da polako ugrije i da kuha dulje 
vrijeme. Napokon pusti da se na šte- 
dnjaku polagano ohladi voda. Tako 
će postati čvršće i trajnije. 

Čuvanje kuhana krumpira. Ako 
nam koji komad krumpira kuhanoga 
u kožici, prestane; onda, kad ohladi, 
nije baš osobito tečan. Ali mu se tek 
može povratiti samo onda, ako ga na 
nekoliko minuta spustimo u kipuću 
vodu. Dapače neki vele, da smo mu 
tim postupkom poboljšali tek. 

Drveni ugljen u kućanstvu. Čim ko- 
madić drvenog ugljena metnemo na 
opeklinu našega tijela, onda brzo 
prestaje bol. Staro meso osvježit će- 
mo i popraviti mu tek, ako ga oba- 
spemo prahom drvenog ugljena. Ne- 
ugodno dišeće kože izgube vonj, ako 
ih pospemo drvenim ugljenom. U po- 
sudu, u kojoj držimo odrezano cvi- 
jeće, treba prije toga metnuti u vo- 
du mrvice ili prašinu drvenog uglje- 
na. Tako će se cvijeće duže sačuva- 
ti od truleži, a voda ne će dobiti ne- 
ugodan vonj. Drvenim se ugljenom 
također griju gladilice, kojima se 
gladi rublje i odijelo. 

Limunov sok. Ne smijemo ga do- 
davati jelu, dok se jelo još kuha, jer 
će jelo postati gorko. Sok se limu- 
nov dodaje jelu tekar onda, kad je 
jelo posve gotovo za stol. 

Uklanjanje vodenih mrlja s politi- 
ranog pokućstva. Navlaži nešto ku- 
hinjske soli, stavi na mrlju i ostavi 
neko vrijeme na miru. Poslije skini 
so, te to mjesto osuši vunenom kr- 
pom; a zatim tari čepom od pluta 
tako dugo, dok se ne vrati sjaj. U 
istu se svrhu može upotrebiti malo 
slane rakije. Kada tareš krpom ili 
plutom, onda tari polagano. 

Ivan Sitarić 



Najveća katolička tvrtka glazbala u državi 

Kačkani jutarnji kaputić 


Vrlo jednostavna izvedba 
ovog kaputića za jutro ili za 
krevet omogućit će svakoj do- 
maćici (pa i onoj, koja je ma- 
nje vješta), da ga učini. Vrlo je 
praktičan i dobro nam dolazi, 
kad ležimo u krevetu bolesni, 
da se njime ogrnemo. Izabrat 
ćemo vrlo nježnu boju, a vunu 
mekanu i ne predebelu. 

Potrebno nam je oko 150 gra- 
ma vune. 

Slika 1. nam predočuje uzo- 
rak, a ovdje ćemo ga opisati, 
da bude jasnije. Na učinjeni lan- 
čić načinimo tri očice u zrak — 
pa okrenemo, zatim načinimo 1 
štapić u četvrtu očicu lančića, 1 
lančić u zrak, 1 štapić u istu ru- 
pu; preskočimo tri očice lanči- 
ća; u četvrtu očicu načinimo 2 
štapića, 1 lančić u zrak i još 1 
štapić u istu rupu i t. d. U slije- 
dećem redu načinimo u onaj lan- 
čić, koji smo u prošlom redu u 
zrak činili: 2 štapića, 1 lančić u 
zrak, 1 štapić; i t. d. 

Rad ćemo započeti s leđa i to 
s donjeg kraja. Načinimo lan- 
čić od 41 cm. Radimo opisani 
uzorak. Kad imamo 30 cm duga- 
čko, dodamo s oba kraja po 14 
cm dugi lančić za rukave. Radi- 
mo ravno, dok nemamo 50 cm 
odozdo (vidi shemu!). U sredini 
završimo 4 cm, pa radimo dalje* 
najprije jednu polovicu pred- 
njeg dijela, a onda drugu. Sa 
strane, gdje je rukav* radimo 
još uvijek ravno, dok s druge 
strane, gdje je vratni izrez, do- 
dajemo u svakom 4 redu po jed- 
nu grupu od 3 štapića tako, da 
napravimo 5 lančića. U 4 očicu 
napravimo štapić, k&d se vraća- 
mo, 1 lančić u zrak i još jedan 
Štapić — dalje nastavimo raditi 
pravilno. * Oko vrata proširuje- 
mo tako dugo, dok nam prednji 
dio bez rukava ne bude 25 cm 
širok. Rukav završimo, kad je 
40 cm širok. Dalje radimo pred- 
nji dio ravno i završimo ga, kad 
je jednako dugačak kao leđa. 
— Drugu polovicu prednjeg di- 
jela napravimo kao prvu. 

Sašijemo strane ispod ruku. 

Cijeli kaputić opkačkamo ova- 
ko: pet lančića u zrak, u svaku 
treću očicu ruba zabodemo, (si. 
2.). Drugi red pravimo opet 


ovako: 5 lančića u zrak, s krat- 
kim štapićem pričvrstimo u sre- 
dinu od 5 lančića iz prošlog reda. 

Za ovratnik načinimo jednu 
prugu široku 8 cm, dugačku ta- 


ko, da nam bude dosta za cijeli 
ovratnik. — Naprijed vežemo 
(kako se vidi na slici) frkanim 
gajtanom, na koji smo načinili 
resice od vune. Z. L. P, 


iz patničke prošlosti 

Viktor Živici »HRVATSKA 
KRAJINA«, izd. J. Sokol, 
Zagreb, Masarikova 17., 
str 4 . 48. — Cijena 6 Din. 
Prof. V. Živić ide u red hrvat- 
skih publicista, koji osobitu pa- 
žnju posvećuju hrvatskim po- 
vijesnim spomenicima. 1 najno- 
vija njegova brošura »Hrvatska 
Krajina« vrijedan je prilog tom 
radu. U člancima »Na mrtvoj 
straži istoka«, »Hrvatska pod 
čalmom«, »Kroz prošlost Bo- 
sanske Krajine«, »U sjeni Petro- 
ve gore«, »Listić iz martirologi- 
ja muslimanskih Hrvata« vodi 
nas pisac kroz tužnu i burnu pro- 
šlost tog patničkog dijela Hr- 
vatske. Iznosi nam pred oči 
ostatke, koji govore o Kalvariji 
našeg naroda. Crta današnje 
stanovnike Hrvatske Krajine, iz 
kojih, bili oni katolici ili musli- 
mani, govori hrvatska poštena 
duša s dubokom i pobožnom 
vjerom u jednoga Boga. V. Ži- 
vić piše živo i zanimljivo. Nje- 
govi članci nisu povijesni pri- 
kazi, to su laki eseji, koji jasno 


kao povijesna novela ili povije- 
sne crtice prikazuju u živim bo- 
jama lijep ali napaćen i danas, 
tužan hrvatski kraj. M. 

Ogdl reg. p*d 6. trrojam 1318 od 18. XII. 193a. 

Prema istoimenom romanu Mark Twaina 



Slike i tekst od M. Pužića 



85. »Ajde, Jime, ti ga oguli i pri- 
redi pečenje, a mi ćemo pecati.« 

86. »Pazi! Upravo sada mi je za- 
grizla . . .« 


»O, hop! Toma, ta to je pravi 
pravcati som, pasju mu capu!« 

87. Privezali su balon za vrh jed- 
ne palme, na koju se uzverao Jim i 


stao brati datule. »Massa, massa, to 
zaistice budeš čisto cukor i ja ga 
se nanjupaš kakti sedam gladni kravi 
iz egipatsko san.« 



88. »Hu, to bil veličanstven veče- 
ra: ovi lavlji biftek bili kakti pilen- 
citina. O-ho massa, vaše afričko som 
to bil čisto maslo. O-jo-o! Ja se tak 
nanjusaš, da imaš trbuh kakti jeno 
minister ili bankdirektor.« 

89. Kad su Huck i Jim zaspali, To- 
ma je odvezao balon i potjerao mo- 


tor. Nad pustinjom je izišao mjesec. 
Kroz gluhu tišinu čuo se šum mo- 
tora, koji se je sve više udaljavao. U 
nepoznati kraj balon je nosio male 
putnike. 

SO. Sutradan: »Piramide!« kli- 
kne Tom. »Mi smo u Egiptu.« Jim ra- 
zrogači oči i prekriži se. »To budeš 


pravo Egipat di kuga i uši i ska- 
kavci i žabe bili tuči i di bude na- 
mazano prag ot kući s krvi i anđel 
pomlatiš prvorođeni? I u ono reko 
se rodiš Mojsije? Jo-o, ja ne budeš 
dostojni to vidi . . .« 

(Nastavit će se ) 


Dobrijan na slikarskoj izložbi 



Hvala Bogu milom, 
baš je divan dan; 
na izložbu ide 
čika Dobrijan. 


Ima tamo slika 
svakih, dragi Bogo, 
al se ona s voćem 
čiki svidje mnogo. 


Još dičnog junaka 
spopa želja pusta: 
da osladi grožđem 
svoja suha usta! 


Sve po deset zrna 
baca on u usta, 
samo kako u tom 
već jednom ne susta? 


Ilustrovani tjednik , Obitelj * stoji 3 Din po broju. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se ne vraćaju. „ Obitelj “ izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik m Obitelji * 
Zagreb, Trenkova 1. Adresa uredništva i uprave „Obitelji * : Zagreb , Trg Kralja Tomislava 21. Telefon 54-17. Ček. rač. pošt. šted. br. 33.536 
„ Obitelj * se tiska u Tiskari Narodnih Novina u Zagrebu. Za tiskaru odgovara V. Kirin, Deželićeva ul. 2. 

Evo dokaza naše jeftinoće! 









K 39-5 Ženike 
cipele, par od 
Din 105.— dalje 


< 39-16 Muške 
košulje, moder- 
ni krojevi, od 
^in 1 8. — dalje 


K 39-4 Svjenijka, 
pomklovana šip^ 
ka, promjer ku 
gle 25 cm 

Din as.- 


K 39-14 Žensk. 

torbice od Dir 
17.— dalje. 


(C 39-9 Ženske 
svilene čarape, 
od Din 10.- da- 
je, muške, pa* 
mične od Din 
dalje. 


<HŠ# 

K 39-22 Poluči 
pelc, ručni rad, 
od Din 135.- 
dalje. 


K 39-13 Dječji, 
kolica, razni o 
bhlici i oprema, 

od Din 185,- 
dalje. 


K 39-1 Frolir ru- 
čnik, 39X80 cm 
Din 6.— 


K JV-2 ilion, 
dobra vrsi, me 
tar od Din 5.— 
dalje. 


K 39-6 Poplun 
(jorgan) veličina 
120X180 om ( pu- 
njen sivom va- 
tom i presvučen 
Idolom Din 95.’ 


K 39-7 EleklriČ 
no glačalo, po 
nrklovano 

Din 110 — 


K 39-10 Ženski 
ogrtači, najnovi 
i krojevi od 
Din 165.— dalje 

Ženske haljine, 

najnoviji krojevi, 
od Din 31.— 
dafje. 


K 39-23 Oainilu- 
ra rublja, kombi- 
ne i gaćice, do 
bar Šarmei, raz- 
ni ukrasi od 
Din 30.—* dalje 


K 39-3 ione l ili 
šerpe, od emaj- 
la od Din 3.50 
dalje. 


K 39-11 Odijela, 
moderni krojevi, 
od dobrih tka- 
nina, Din 150.— 

Ogrtači, za sve 
K 39-fl Alat, pri- sezone, dobre 

mjerice kliješta tkanine D 450.— 

Din 12.—, čekić 
* Din 7*— 


K 39-1 5 Modni 
muški šešir, u 
raznim bojama 

Din 36.— 



ft 39-18 Garnilu- 
re, stolnjak sa 6 
ubrusa od Din 
50.— dalje. 



K 39-20 Jedaća 
garnitura, fini 
porculan, 21 ko 
mad Din 120.— 
26 komada 

Din 310.— 




K 39-21 Viljuška 
nož i Ilica, če 
lično, počam cr 
Din 10.— dalje 



K 39-17 Rukavi 
re, ženske ii 
muške, od Cit 
2.— dalje 



i 39-19 Platr 
*a plahte meh" 
od Din 16.- 

dalje. 


Posjetite nas ili zatražite besplatan katalog 
da možete jeftino naručivati putem poste 




